ยุทธการอีเซอร์โลนครั้งที่ 6

**ยุทธการอีเซอร์โลนครั้งที่ 6** หรือชื่อที่ใช้โดยเสรีพันธมิตรคือ **ปฏิบัติการว็อลซ์ออนดีไลน์** (Operation Waltz on D-Line) เกิดขึ้นในเดือนธันวาคม ปีอวกาศที่ 794 เป็นความพยายามทางทหารครั้งที่หกของเสรีพันธมิตรดาวเคราะห์ในการเข้ายึดปราการอีเซอร์โลนของจักรวรรดิกาแล็กซี

## บทนำ

กันยายน ปีอวกาศที่ 794 จักรวรรดิได้ข่าวจากเฟซานว่ากองทัพเสรีพันธมิตรดาวเคราะห์วางแผนโจมตีปราการอีเซอร์โลนอีกครั้ง เสรีพันธมิตรมีแผนโจมตีจากนอกพิสัยธอร์ฮัมเมอร์ เพื่อล่อให้กองเรือจักรวรรดิออกมาจากปราการอีเซอร์โลน จากนั้นส่งเรือลาดตระเวนมิสไซล์ไปโดยรอบระเบียงอีเซอร์โลน ยิงมิสไซล์เพื่อทำลายกำแพงของปราการ แผนนี้ถูกเสนอขึ้นโดยพลโทวิลเลิม ฮอลลันด์ และได้รับอนุมัติโดยจอมพลลาซาล โลบอส ผู้บัญชาการกองเรืออวกาศเสรีพันธมิตร ทั้งนี้ก็เนื่องจากนายทหารฝ่ายเสนาธิการอย่างพันโทแอนดรูว์ ฟอล์ก ก็เสนอแผนแบบเดียวกันเช่นกัน นายทหารคนอื่นๆดูจะไม่ออกความเห็นเท่าไหร่ แต่พันเอกหยางเหวินหลี่ วิพากษ์วิจารณ์แผนดังกล่าวอย่างออกนอกหน้า

หมวดเรือของพลตรีไรน์ฮาร์ด ฟอน มือเซิล มาถึงปราการอีเซอร์โลนในฐานะหน่วยเสริมเพื่อรับมือการบุกของเสรีพันธมิตร ไรน์ฮาร์ดได้แสดงความเห็นเชิงวิจารณ์ว่า ทั้งจักรวรรดิและเสรีพันธมิตรดูยึดติดกับปราการอีเซอร์โลนมากเกินไป ในเดือนพฤศจิกายน หน่วยของไรน์ฮาร์ดเข้าปะทะย่อมๆกับกองหน้าของเสรีพันธมิตรหลายครั้งตามระเบียงอีเซอร์โลน กลยุทธ์ของไรน์ฮาร์ดสามารถตัดกำลังของเสรีพันธมิตรได้พอประมาณด้วย

ในการปะทะย่อมๆนี้เอง ไรน์ฮาร์ดถือเป็นโอกาสดีที่จะลองทดสอบยุทวิธีหลากหลายในสนามรบจริง หนึ่งในการปะทะเหล่านี้ ไรน์ฮาร์ดสามารถเอาชนะหน่วยของพลตรีแรมเซย์ วารทซ์ เสนาธิการของหน่วยนี้คือพันเอกมัลคอล์ม ไวด์บอร์น นักเรียนระดับท็อปรุ่นเดียวกับหยาง พลตรีวารทซ์และพันเอกไวด์บอร์นเสียชีวิตในหน้าที่ ในการปะทะครั้งต่อมา ระหว่างที่กองเรือมือเซิลกำลังเคลื่อนพลเพื่อเข้าตีข้าศึกจากด้านหลัง หน่วยของเขาเกือบจะถูกล้อมโดยเรือเสรีพันธมิตรซึ่งดำเนินภายใต้คำแนะนำของหยาง แต่ไรน์ฮาร์ดก็ผ่าวงล้อมตรงจุดที่อ่อนแอที่สุดและสามารถหลบหนีมาได้พร้อมสูญเสียเรือพอสมควร

## ผู้บัญชาการรบ

* กองทัพเสรีพันธมิตร
	+ กองเรือบัญชาการ: จอมพลลาซาล โลบอส
	+ กองเรือมิสไซล์: พลตรีวิลเลิม ฮอลลันด์
* กองทัพจักรวรรดิ
	+ กองเรือบัญชาการ: จอมพลเกรกอร์ ฟอน มึคเคินแบร์เกอร์
	+ กองเรือประจำฐานอีเซอร์โลน: พลเอกวิลลีบัลด์ โยอาคิม ฟอน แมร์คัทซ์
	+ กองเรือสำรอง: พลตรีไรน์ฮาร์ด ฟอน มือเซิล

## เหตุการณ์

กองทัพเสรีพันธมิตรเข้าโจมตีปราการอีเซอร์โลนในวันที่ 1 ธันวาคม ปีอวกาศที่ 794 กองทัพเสรีพันธมิตรตั้งกระบวนอยู่นอกพิสัยยิงของธอร์ฮัมเมอร์ ทำให้จอมพลมีคเคินแบร์เกอร์ต้องนำกองเรือประจำที่อยู่ออกไปต่อสู้ ในจุดนี้ ทัพเสรีพันธมิตรเริ่มปฏิบัติการขั้นที่สองโดยการส่งกองแยกภายใต้พลตรีวิลเลิม ฮอลลันด์ เพื่อเข้าโจมตีทำลายผนังปราการอีเซอร์โลน ในช่วงแรก พวกเขาใช้การโจมตีจากมุมตายจนสามารถทำให้เกิดรอยแตก แต่แล้วก็ถูกเข้าขัดขวางโดยฝูงเรือสำรองขนาด 2,200 ลำของพลตรี ฟอน มือเซิล เมื่อไรน์ฮาร์ดทำลายเรือลาดตระเวนมิสไซล์แล้ว ก็เคลื่อนกำลังไปโจมตีกองเรือหลักเสรีพันธมิตรจากจุดอับ ซึ่งเป็นช่องทางแคบๆที่ฝั่งหนึ่งเป็นเขตในพิสัยธอร์ฮัมเมอร์ และอีกฝั่งหนึ่งเป็นอวกาศส่วนที่ไม่สามารถใช้ระบบเดินเรือได้ นั่นทำให้ทัพเสรีพันธมิตรที่แม้มีจำนวนเหนือกว่า ไม่สามารถโจมตีไรน์ฮาร์ดได้อย่างเต็มกำลัง

ขณะเดียวกัน กรมทหารโรเซินริทเทอร์ของเสรีพันธมิตรก็เข้ายึดเรือจักรวรรดิได้หลายลำ และเรียกร้องให้พลตรีแฮร์มัน ฟอน ลือเนอบวร์ค ปรากฎตัวขึ้น ลือเนอบวร์คเป็นผู้แปรพักตร์สองครั้ง ครั้งแรกคือหลบหนีมาเข้ากับเสรีพันธมิตร และได้เป็นผบ.โรเซินริทเทอร์ ก่อนที่ต่อมาเขาแปรพักตร์กลับไปจักรวรรดิดังเดิม จอมพลมึคเคินแบร์เกอร์ตัดสินใจบังคับให้ลือเนอบวร์คออกไปรับคำท้า พันเอกวัลเทอร์ ฟอน เชินคอพฟ์ ผู้บังคับกรมทหารราบคนปัจจุบัน ได้ต่อสู้กับลือเนอบวร์คและสังหารเขาในวันที่ 5 ธันวาคม

ระหว่างนั้น การปะทะยังเอาชนะกันไม่ได้ จอมพลมึคเคินแบร์เกอร์สั่งกองเรือหลักของพลเอกแมร์คัทซ์ให้ถอนกำลังจากตำแหน่งรอบๆปราการเพื่อไปรวมกับหมวดเรือของไรน์ฮาร์ดที่ต่อสู้อยู่ การตัดสินใจครั้งนี้ทำให้กองเรือแมร์คัทซ์ต้องเคลื่อนผ่านเขตในพิสัยธอร์ฮัมเมอร์ ปราการไม่สามารถยิงธอร์ฮัมเมอร์ได้เพราะจะไปโดนพวกเดียวกัน สถานการณ์การรบอลหม่านขึ้นเมื่อจอมพลโลบอสสั่งการให้หน่วยสำรองของเสรีพันธมิตรเข้าร่วมการปะทะด้วย หมวดเรือไรน์ฮาร์ดกลับเข้าไปที่ปราการอีเซอร์โลนเพื่อเติมยุทธปัจจัย

ก่อนวันที่ 9 ธันวาคม หยางได้ยื่นคำแนะนำผ่านพลเอกดไวต์ กรีนฮิลล์ เสนาธิการของจอมพลโลบอส ในที่สุด ฝ่ายบัญชาการของเสรีพันธมิตรก็ตกลงปฏิบัติตามคำแนะนำของพันเอกหยางที่ให้เปลี่ยนรูปแบบกระบวนรบและย้ายตำแหน่งเสียใหม่ เพื่อผลักดันทัพจักรวรรดิที่เสียรูปกระบวนกลับไปยังปราการอีเซอร์โลน แต่เนื่องจากฝ่ายจักรวรรดิมีผู้บัญชาการมือดีอย่างพลจัตวาออสคาร์ ฟอน ร็อยเอินธาล และพลจัตวาวอล์ฟกัง มิทเทอร์ไมเออร์ กองทัพจักรวรรดิจึงสามารถรวมพลใหม่และรักษาตำแหน่งไว้ได้ หลังจากนี้ การต่อสู่ระหว่างยานรบสปาร์ตาเนียนของเสรีพันธมิตรกับยานรบวัลคือเรอของจักรวรรดิก็ได้เริ่มต้นขึ้น เรือลาดตระเวนมิสไซล์ที่เหลือรอดของพลตรีฮอลลันด์ก็เข้าสนับสนุนบั่นทอนกำลังของฝ่ายจักรวรรดิเช่นกัน

ผู้บัญชาการกองเรืออวกาศจักรวรรดิ จอมพลมึคเคินแบร์เกอร์ ยอมรับข้อเสนอของไรน์ฮาร์ดที่ให้ใช้ฝูงเรือขนาดเล็กเพื่อล่อเสรีพันธมิตรให้ออกห่างชั่วคราว และเปิดทางให้กำลังหลักของจักรวรรดิหลุดจากการต่อสู้ได้ จากนั้นเมื่อทางสะดวก ปราการก็จะสามารถยิงธอร์ฮัมเมอร์ใส่ทัพข้าศึกได้ แผนของไรน์ฮาร์ดดำเนินไปได้สวยดั่งหวัง กองเรือเสรีพันธมิตรส่งกำลังติดตามหน่วยของไรน์ฮาร์ดไป พลเอกแมร์คัทซ์สั่งกองเรือหลักยุติการรบและถอนกำลัง ฝ่ายบัญชาการทัพเสรีพันธมิตรมองข้ามคำเตือนของหยางและยังคงไล่ตามหน่วยของไรน์ฮาร์ดไปจนเข้าไปสู่พิสัยธอร์ฮัมเมอร์ ธอร์ฮัมเมอร์ยิงลำแสงเข้าทำลายเรือเสรีพันธมิตรจำนวนมาก ฝ่ายบัญชาการทัพเสรีพันธมิตรสั่งยุติปฏิบัติการในเวลา 17:40 น. ของวันที่ 10 ธันวาคม